khistorydata/jeongjo-sjw-relations huggingface dataset:
정조 22년 · 목
晚裕等啓言惟我聖上至誠對越有足以仰格仁天則是何三陽開泰之月又有此淫虹之仰干太陽也九重之警惕斯切十行之綸綍誕降藹然求助之衷戒以備例之習意甚盛也聖上之遇災求言凡幾遭矣上所以求之者非不出於至誠惻怛而下之所以應之者不過爲應文塞責之科則亦安知今日應旨之異於前日而竊恐虛已求言之敎亦歸於備例而已也顧今傾軋成風朝象潰裂儲蓄垂罄民生困悴紀綱頹圮而無綜名核實之效文武恬嬉而無趨事赴功之意言路之開閉在於臺閣而多不愼擇黎民之休戚係於守宰而貪墨多聞士習日壞於囂競而罕守本色文體實關於污隆而漸尙小品則何以裨聖朝右文之化兇賊之討所以杜亂萌而狃於日久未免紙上之空言邪學之禁所以扶正道而欲遏旋熾必爲方來之深憂朝廷之爵賞宜愼而名器或濫閭巷之侈靡相競而法禁不行凡此諸條何莫非當今之痼弊而以殿下敬天勤民之德猶有此治不徯志之歎此雖由於群下之不善對揚而柳恐聖上所以導廸振勵栽成彌綸者或未能盡其道而然也惟殿下燕蜎濩蠖之中政令施措之際必以一實字做去痛袪近日備例之痼習則其所以答天心而弭天災亶不外是矣批以所陳當留意矣
정조 22년 · 강
左議政蔡濟恭箚陳修省之方仍乞斥退賜批
정조 22년 · 목
箚略曰虹貫變之大者變大則不常見理也今焉連年而有是變有若使下民常見者豈非理之不可測而人國之萬萬悚惕萬萬驚懍處乎此際責躬之敎下而減常膳求讜言無所不容其極焉於乎一哉於乎大哉轉移之機其不在斯歟吉人有言曰無災之國其國危無災云者以天之忘其國也此固行危致亡之道而若以不忘爲卒卒其示之警而慢於修省也則安知不天之愛變而爲怒畢竟至於忘之耶此則惟在我殿下一念操存之如何耳願殿下戰戰兢兢旣聖而自謂聖域尙遠旣治而自謂治效猶邈知其人之善則用之不捨知其人之惡則退之不留無或有拖泥和水枉直無別之患力於黨則罪之使知畏焉務於公則奬之使知勸焉下以至懷保小民其責都係於監司守令耳監司守令之不擇而欲小民之懷保則是反鏡而索照天下寧有是理乎凡此數端論列有若常談死法而若論修省之實恐不外此惟殿下懋哉仍念臣直一病廢物耳官以相爲名於廟堂諸務褎爲充耳或問東而答西或忘前而失後身不敢以相臣自居人之見待亦如臣之自待其身憒憒蔑蔑度了時日洽爲一年二年矣書曰天工人其代之由是言之凡百工之職罔非代天況論道經邦天之所以使之代之者其重顧何如而今乃恬不知懼無往不孤負則以臣愚見天之示警必不居此外矣今日務實之道莫過於退斥臣身改卜賢德伏乞亟賜採施以幸國事以安臣分批以陰盛則干陽陽莫大於太陽而沴氣橫貫於三陽之節其象不啻干陽顧予寡昧惶惑屛營至暮及夜如無所容卿之箚陳箴警敢不服膺尾附引免之辭反不免於文具卿須安心視事以匡寡昧之不逮仍命遣史官傳諭
정조 22년 · 강
右議政李秉模陳箚乞退賜批
정조 22년 · 목
箚略曰殿下孜孜惜陰翼翼小心無時非對越之工無日非㡳豫之道而連年告警若是其諄諄臣誠俯仰莫知其所由然也乃者責躬之敎求助之旨不繁而約不文而實若不敢大其聲色於赫臨之下冀其孚感於怡愉之中以上天仁愛之心景星卿雲庶幾昭回於一轉移之頃也仍伏念控箚祈免雖曰中書故事其在無大無小懍惕悚息之義宜無暇於修飾邊幅瀆擾淸嚴而百爾所思轉災爲祥惟在得賢而共國殿下雖日日求言朝野雖日日進言一政令之可否一施措之得失善不足以備遠猷而當辰告讜言不進則已欲其言之讜也則斥免如臣者實爲要務實政伏乞亟賜鐫退以答天譴批以方寸之間工夫作撤惟其不能對越是以不能㡳豫大扺誠者天道也誠之者人道也欲法於穆之象宜效純亦之功而予誠否德乃無能於是則天人之際安有肹蠁之孚應警告之來卽予自速惕若懍如殆不知所以措躬召災而致沴蔽一言曰緣予否德在卿何有望須安心視事仍命遣史官傳諭
정조 22년 · 강
應敎李翊模副校理李義甲修撰尹悌東副修撰韓致應聯箚請開言路明正學振紀綱賜批
정조 22년 · 목
箚略曰今日靑臺之報又何爲而至也陰虹干陽莫大之變而式歲斯生如期而發災不虛生其理較然噫言路之於有國猶血氣之於人身血氣流通然後其身安言路恢廣然後其國治惟我殿下御極圖治二紀于玆虛己之德逈出尋常求言之敎屢勤絲綸而噤嘿成風謇諤莫聞語䘱闕則觸忤是懼論時政則忌諱多端導之使言而言不以誠此實群下之罪而抑亦聖上來諫之方未盡其道而然矣夫臺閣者主張言路之地而言出懲討則只賜例批語涉隄防則輒下禁令非但以文具故實爲上下酬應之歸而已又從而設禁而鉗制之前禁未收後禁尤嚴嗚呼此不幾近於訑訑之拒人哉以是之故義理日就湮晦氣節日漸消磨言論風裁掃地無餘禁令未收之前便是無言官無言語之日然則今日言路有所未盡開廣也噫倡明正學卽扶樹世敎之道也而近來俗習日渝士趨不端經學視若弁髦名行便屬笆籬邪學誤人心術小品便成一體有識之寒心容有旣乎我殿下夙宵一念憧憧於正士習而扶世敎作育之方靡不容極而應徯之休未見其效然則今日正學有所未盡倡明也噫國家之有紀綱振勵群工維持民志之具也今日之紀綱果如何哉聖明憂勞於上而百隸未免於怠官等威紊亂於下而匹庶常患於犯分濫吏不畏公法而貧墨成風小民未蒙實惠而膏澤不究巿無醉人諸葛之見稱而今也則攔街而酗罵民㥘私鬪戰國之尙然而今也則橫途而叫閧然則今日紀綱有所未盡振刷也嗚呼凡此數條卽聖王出治之經法而目今之委靡若是則仁愛之天安得不警告以非常之災以爲恐懼修省之方哉伏願殿下如欲言路之開廣也則亟收禁令益恢聖聰如欲正學之倡明也則表章經術黜斥雜家如欲紀綱之振刷也則董勵具僚修明制度而若其端本之要又不外乎殿下之一心上彌綸誠能惕然警省一日二日常如今日遇災之時則災異之消弭殆將如影響之捿而治敎之休明亦可以翹跂而望矣批以所陳當留念矣
정조 22년 · 강
大司憲徐邁修執義尹羽烈持平權晙崔履亨請加省察之工以爲消弭之方賜批
정조 22년 · 목
邁修等啓言今日之災胡爲而至也臣等竊伏覩我殿下臨御以來對越一念夙宵靡解凡於政令施措之間罔一事之或闕則竊庶幾天心底豫和氣類應而乃於三陽開泰之節有此陰沴之視異噫嘻此何故也臣等竊伏惟念天下之事無一不本於人主之心心苟正矣何事之爲失何事之有闕殿下試以是求之方寸之中若曰某事之失是由於吾心之不正歟某事之闕是由於吾心之不誠歟兢兢業業以天爲心則昔之爲災者今焉爲祥矣臣竊覸今日之事則殿下之心或不無未盡克治而有以致之也以言乎朝象則百年痼弊一朝難醫三分五裂寅協無期以言乎言路則國有禁條人無切直臺垣長銷媕婀成習以言乎形政則義理益晦懲討不嚴禍本自在鋤治無路以言乎爵賞則公器不重恩路太廣官不擇才人多濫竽以言乎廉恥則滔滔勢路惟利是趨朝多躁競之習士無淸修之行凡此數者無非今日之痼弊而苟究其源則亦豈非殿下之心未盡克治而有以致之歟且況比年以來間有是災而姑無其應則是必由於我殿下每當其時責躬之深求助之切有以盡修省之方致消弭之美而第念人之常情懼於創見狃於屢經今若曰昨年有如此之災而終無其咎前年有如此之災而亦無其應今此之災不足爲異云爾則是非警畏天譴轉災爲祥之義也請殿下益加警動愈勤省察以今年之災謂甚昨年以今年之心益切於前年則上天無遠必有監臨惟殿下懋哉批以新啓依啓
정조 22년 · 강
司諫崔烜獻納金孝秀正言金熙華李德鉉請以實心行實政消弭天災賜批
정조 22년 · 목
烜等啓言我殿下臨御以來勵政圖理一念憂勤或遇災異凡所以消弭之方靡不用極則是宜休祥荐至災沴自祛而奈之何淫虹干陽之變又發於今日也災不虛生必有所召顧今民生之困悴甚矣周啓軫如保之念而無以救蔀屋損瘠之患習俗之侈靡極矣漢文著純素之風而莫能化屋壁文繡之弊求言之敎屢降而讜直之聲寥寥未聞奬兼之政是懋而貪鄙之習滔滔皆是以至中外之儲積罄竭而尾閭多洩政注之偏私愈痼而賢愚混淆懲討不嚴變怪層生邪說橫流正學榛蕪百隸恬嬉庶職廢弛似此規模實非治世之象不待天象之告異識者憂歎厥惟久矣古人云應天以實不以文誠若奮發聖志亟加董飭以實心行實政淬礪而警動之則將見實效之丕應天心之悅豫請益留聖意益加警省以爲轉災爲祥之道焉批以新啓依啓
정조 22년 · 강
命今日明日再明日夜弛禁
정조 22년 · 강
全羅監司李得臣以濟州漂到淸人問情馳啓
정조 22년 · 목
該監司狀啓以爲濟州牧使曹命楫謄報內丁巳十一月二十五日辰時明月鎭萬戶李光秀馳報未辨船一隻落楫本浦云使州判官兼任旌義縣監洪相五差定兼中軍各別把守仍爲詳探問情則其人頭着卞凡羅身被黑周衣頭剌孛焦知是淸人細閱卜物亦皆商販漂到丁寧無他疑慮其船前低後高後高者板屋也板屋之內左右有房四處或順風行萬里滿儎得榮歸等十字或順風順水順事連順意生財生寶生喜又生金等十八字皆以墨書于各其房門中帆竹傍又有板屋而左右有房六處房門邊或順風得意回運如曉日間等十字或金玉櫃中千古在香煙篆書平安字等十四字亦以墨書之板屋房上邊有三金佛垂錦賬帳幅以金字書天后聖丹四字帳外有白鐵燭臺二雙有雙窓一處塗金窓外兩檻亦塗金檻外有空房鋪細葦席此則渠輩朝夕拜佛之所也中粧間遮二十七處下粧間遮十五處或爲人居接或爲卜物容載本板長二十三把廣六把高四把前帆竹長七把圓一把帆席以竹簟爲之長五把廣三把又有木綿帆十四幅付長四把廣三把中帆竹長十五把圓二把半帆竹之頭插一幅木綿紅旗長一把半帆席以竹簟爲之長十四把廣十把又有木綿帆三十二幅付長十二把廣十把後帆竹長五把圓一尺半帆席以竹簟爲之長三把廣一把半又有木綿帆十四幅付長三把廣二把䲭木五片付長七把其柄有鐵帶六處大木椗四大鐵椗一小鐵椗一汲水船二隻內一隻長三把廣一把半高二尺間遮三處一隻長二把半廣一把餘高二尺間遮三處凡係船什俱爲完固其中帆弓竹四十枝大小索等物略有所傷所載黃豆靑豆菉豆烏豆糧白米合爲一千二百六十一担一担所盛以我國斗假令爲四十斗所傷什物今方政備所謂册子一云孫龐演義似是兵家之論一云尺牘便同簡式說唐征西二册不過雜記一云曲簿南管北調六不過書錄吟咏之屬而渠等衣糧雖不艱乏每名米二升鷄二脚生魚二尾甘藿二立式援例供饋南草鹽醬柴水等物從厚備給每名匠布木甲周衣一件襪子一部式造着越海糧饌柴水等物亦爲參量題給而二十日年時東風始起彼人二名乘小船來言把守所曰吾等欲回還願爲指路云一齊擧椗仍卽掛帆故使能櫓指路出港則直向西南大洋瞬息之間已過水宗杳無形影而先此大靜縣漂泊淸人高鳳昌等二十名日前誤認風勢遽爾發船間經危險雖卽還泊餘怖尙存姑未回去云矣三十餘人俱能全活船隻什物亦皆完固仍得順風趁卽還歸誠極多辛問情記開錄于後○問情記問儞等何國何方人耶答我等俱是大淸國福建省漳州府海澄縣人也問皆邑居耶村居耶答或邑居或村居也問儞等因何事何年何月日自何處開船往何處致此地耶答我等俱以船商今年七月初三日自福州載紙箱往賣天津地轉去關東南金州貿載黃豆靑豆烏豆菉豆等穀要回本鄕今月二十日到山東地方逢西北大風漂到貴國耳問儞等當初所載紙箱爲幾許而皆儞等物耶答船主自買紙爲四千八百箱客箱紙爲四千八百七十箱合九千六百七十箱矣問一箱所盛紙爲幾許耶答一箱所盛爲六塊矣問一塊爲幾許而價爲幾許耶答一塊爲一百二十張而一箱本銀爲八錢二分矣問所載各穀爲幾許耶答靑豆六百担黃豆六百三十担菉豆九担烏豆二十担高糧米一小包耳問一担爲幾許而價爲幾許所謂高糧米未知何樣穀而價亦幾許耶答高糧米卽薥米而一小包價錢爲二錢一担所盛爲十斗價錢爲三兩五錢至於菉豆烏豆價爲三兩三錢矣問同船人未知幾許而能俱保性命船什亦皆完全否答我等三十一人俱無恙但風漂之時幾至危凛靑豆黃豆竝七八十担投諸水中帆竹四十枝大小索等物略有所傷矣問所傷船作卽當備給儞等姓名年歲爲先書納也答船戶陳嘉瑞年二十三舵工蔣媽年五十五水手陳山年五十蔡江年四十六孫南年三十三鄭尾年二十九莊鑽瑚年三十陳贊年三十蘇恭年三十八蔡汶年四十三王馮年三十一林富來年三十五顏福年五十周成祗年四十一陳漢年二十八石全年二十六蔣壯年四十七周世老年二十二林旺年三十二餘猛年四十郭親年三十九蘇房年三十七蘇義年三十吳君年三十四蘇二年二十四陳老年二十三蔣香年二十一莊允興年二十二孫綫年三十一劉巡年三十九蔡光平年四十七問儞等旣是船商則有何可據標文耶答公文部牌見在船上當追納矣問自逢風日漂到此處雖不過四五日之間糧饌凡百能無見乏者否答自多所載之物有何艱乏之患而但父母在堂日夜懸望所傷船什如得改備卽當候風歸還矣問有何風勢則可得穩歸耶答得東風然後可歸耳問風利早晚姑未知之當此風高寒沍久留洋中極可憂悶船隻則多定軍卒使之着實看護少勿爲慮儞等三十一人率入州城將欲從便安接耳答我等生計專在船隻與卜物則豈可少須臾暫離而又況歸心如失咫尺相分失風可慮願勿過念仍令置船以待風順也問自海澄縣至福州旱路爲幾許里水路爲幾許里漳州亦爲幾許里耶答福州則水路爲二日程旱路爲三百餘里漳州則水路爲一日程旱路爲一百里矣問自福州至天津旱路爲幾許里水路爲幾許里耶答水路爲二十日程旱路爲五千餘里矣問自天津至關東南金州旱路爲幾許里水路爲幾許里耶答水路爲五日程旱路爲二千餘里矣問儞等所居地至皇城水路爲幾許里旱路爲幾許里耶答水路爲二十日程旱路似可爲五千餘里而我等商業資生長留船中曾無由陸來往之事的未知其幾許里矣問自漳州至福建水路爲幾許里旱路爲幾許里耶答水路爲二日程旱路爲四百餘里矣問船中多畜禽戰何也答我等自少行商以船爲家要聞犬吠之聲時或助饌之需而其他猫禽之屬不過爲弄玩之物耳問儞等造船所入物力爲幾許耶答銀子一萬兩有餘矣問儞船帆木極大價爲幾許耶答此是西洋國所產價銀二千五百餘兩矣問後面所刻金寶發三字未暢其意也答此乃船號耳>
정조 22년 · 강
行次對及藥院入診于誠正閣提調沈煥之副提調韓晩裕
정조 22년 · 목
予曰卿等之所陳請卽是莫重莫大之事昨命考出實錄予所欲諭者一則昨年安昌君疏批中意也一則向日賜批卿等之餘意也蓋我朝典禮必因進號於太廟然後加隆於東朝故每於嗣王卽位之二年大行大王祔廟書諡之日推其竝尊之義因行東朝加隆之禮至於成廟二年上號於貞憙王啓明廟二年上號於文定王后仁廟初年上號於仁穆王后則雖非大王祔廟之日而亦推卽位二年上號之禮肅廟丙辰莊烈王后之上號亦遵此例此則列聖朝已行之常禮也至若單殿上號實始於肅廟丙寅蓋莊烈王后周甲在於甲子故擬進豐呈之儀而纔經癸亥聖慕無窮遂不得擧行至於丙寅始進豐呈追行周甲慶禮仍以義起之禮遂擧進號之儀而其時如故相臣金壽恒南九萬皆以無於古典有難愼之論及夫先朝庚申仁元聖后周甲不遠追述肅廟故事因有預講之禮而故相臣兪拓基之箚欲待慈齡六旬之歲餘皆承順國朝可據之例如斯而已莊烈王后之丙辰仁元王后之庚申皆適値母臨之三十九年莊烈王后丙寅又適値母臨之四十九年而此皆年數之偶相湊合初非爲四紀之隔一歲而行此縟儀也昨年宗臣疏批中在於所重而不在於庚申云者正謂此也肅廟之追行先朝之預講其爲所重則一也而先朝庚申實述丙寅之加隆予小子乙卯之上號於慈殿又述庚申之預講今之乙卯卽昔之丙寅庚申今之戊年卽昔之丁卯辛酉丁卯辛酉旣未嘗疊擧則今日之難愼亦合於先朝之典章矣蓋肅廟之時單殿上號便係初有之禮故不能無難愼之論先朝則雖有肅廟朝已例而預講之擧乃是初有在今則二者皆有已例卿等之陳請亦出於率由舊章予於此亦何待卿等之言而第念尊親雖在於揚徽愛親莫大於順旨古人有言曰引君當道事君事親雖曰不同其欲當道則一也矧我慈殿撝謙之美逈出前古剛果之德實無愧於古之聖帝明王故能炳幾燭奸措宗社於泰山磐石之固今日之不欲受此尤有光於慈德若因此而使慈德彌彰則予心喜幸豈比於上號哉且禮雖緣人情而情則無窮禮則有節若以無窮之情行之又行乙卯已行之禮疊擧於今日則慈齡周甲之乙丑母臨五十載之戊辰又當連行如是爲例十年之間每欲二次則又豈不反歸於屑越乎先朝庚申亦因宗班之倡議終至於侵逼朝臣而後朝臣亦爲繼陳予則謂宗班之妄論邦禮極爲不可事苟當耶朝廷當先爲之何待宗班之言苟不當耶豈可因一宗臣之言而繼起乎此所以有昨年安昌譴罷之敎也今日卿等之所請則與此有異矣事係莫重欲議於卿等者久矣歲時旣未召接朝參日始爲發端擧條之批雖以勉回爲言與其勉屈曷若勉承初意則下此一等而欲爲稱慶進爵矣此猶第二等義理都不如順旨之爲大矣右議政李秉模曰無論經禮與義起事關禮樂非在上之聖人不敢質言而旣伏見昨年宗臣疏批今又承聖敎雖以臣等之愚迷莫不曉然予曰惟其吉慶之如是也故予心之喜懼尤切蓋天道惡盈而好謙天地之東西南北猶有不足處況參三才之人乎雖先朝已行之例今當裁省節損以爲惜福之道而不敢爲豐亨豫大之擧又況慈心如是謙挹何暇顧群情之抑鬱乎且事關典禮必求第一等義理者乃予之素所秉執也予旣以此定之于心亦豈不有光慈德爲法後世乎今番之擧亦可以表此年且因此而講明以爲天下萬世之法程亦豈非美事乎俄亦言之而兪奉朝賀箚中有天災時變疊見層出云者故相不諱災之意予甚貴之昨日虹變果何爲而作也終日徹夜懍然警懼莫知所以致此一番示警猶且懍愓況三歲連見乎高宗肜日有雊雉之異尙有格非之訓初年虹異適在於誓戒纔罷之餘昨日之異又在三陽開泰之月上元隔宵之日某事某事之應雖不必傅會顧玆太陽以衆陽之宗乃爲妖虹之自陽而陰者所逼不但上逼橫貫於亭年之時連年若此必有所以但人之常情久漸忘却忘却也故復有仁天之警告人事之修固有回造化之道而予何足以能之空言誠爲無益矣先朝丙寅丁卯間嘗有間三年虹貫之異而伊時陳勉之言多有切實又或有全無一言之時古人之不事文具有如是矣昨日之院議也臺啓也堂箚也陳談陋說便謄一策問之逐條不然則或因求言而反生弊端顧不可因噎而廢食故又不得不求言然此皆餘事耳昨日卿箚旣以對越爲言故予亦以對越爲答對越之道不外乎方寸之中雖使卿等極言竭論亦不過外面粗跡至於心術隱微之際善惡萌動之端其能不愧屋漏與否他人之知之豈能如予之自知顧予否德旣居其位而千里封疆之中上天之示警無所不有惟予反而求之於政令事爲之間無一得當求之於上則天心未豫災異繼作求之於下則飢饉荐臻民生困悴間或有豐登之時而東坡所謂豐年不如凶年者不幸近之還穀之弊固不可勝言而兵曹以下各軍門保布皆是壬辰後創出以今較古則今日之民雖値屢豊之時將何以堪之況此困於徵督籲天無從之數十萬名莫非絕可矜無依之類此輩之心當如何哉賴天之靈與祖宗盛德雖幸無事而一念及此其爲危懍奚啻朽索之六馬晝之所爲中夜思之不敢放過實有屋漏之臨而一日萬幾之中無一事自慊於心安得不召災致異乎秉模曰縷縷下敎雖聖人復起不易斯言雖使滿朝之臣迭進讜言戒懼消弭之策何以加此天道高遠若指某事之爲某應則近於傅會而第念事天事神其道一般雖以祭祀之禮言之或求之此或求之彼上下四方無所不求遇災修省亦當如是常曰此事之未當乎又曰彼事之有失乎一事二事不敢暇逸今日明日久而靡懈則天心之感回庶可求之於方寸之內矣我殿下以堯舜文武之德誕居君師之位上聖生知何待加勉而如或於隱微之際有一分未及照檢處則雖至於義精仁熟之後一或違道便歸於非處格非之責惟大人能之誠使今日朝廷有能當是任者則不必得詢諮訪問而自能有格心之效矣臣非敢備例飾讓自歸於應文之科而左右輔弼不得其人則孰能贊聖工之省察何以致庶績之咸熙百般弊端皆原於此若使聖人可以獨運於上則堯舜之聖何必得元凱之臣乎以千里封疆之大豈患無二三大臣之才昨日箚子亦旣言之而如臣愚下者亟賜斥退實是區區之望也予曰所辭不啻過矣左相箚亦引漢時策免故事而雖以漢時言之亦未聞以虹貫而策免者矣予曰近因慶禮事考出日記及實錄則實錄亦或有錯誤處如丙寅收議故相金壽恒南九萬皆主難愼之論而其中故相閔鼎重則難愼之中亦有承順之意實錄則乃以爲閔鼎重金壽興二人外皆爲承順云豈非爽實之甚乎大抵作史甚難雖係目見之事一堂之中所見各異一字之誤事實全乖況後世之史率多私意之參錯將何以傳信乎秉模曰作史之難果然雖古史亦不無失實處矣予曰昨日左相箚有和泥帶水枉直相混之語阮議府啓又以不能寅協爲言予未知其何所措也而此等語旣屢登章奏則予亦不得不一番言之矣夫治淫朋如治邪學正學明則邪學不禁而自息苟能有眞箇直者則枉者亦化而爲直矣苟有大罪則合用流放竄殛之律無所事於寅協至於小小同異則同室之中亦豈能無此不過如水之漚自起自滅而已亦何必爲出奴入主之政哉今旣曰枉直相混又或曰不能寅協二者之間何所適從昔自列聖朝已隆寅協之風逮我先朝丕闡建極之治今之所謂爭端者亦何足道哉秉模曰聖敎中扶正學而邪學自息云者誠至當矣寅協二字豈非好題目在下者雖或有標榜不敢輕徹于黈纊之下方今聖明穆然下臨孰非王臣敢爲此習自古小人陷君子人主之疑群下皆在於此故君子之於此必也鄭重言之如故相李浚慶之重望而亦以此見斥於先正臣李珥先正之言雖似太過細究其意則實出於至誠惻怛矣予曰先正氣稟英發而早立仕路故此等年少時議論未免辭鋒之太過予則謂經筵日記之印行亦非爲師諱之道矣先正旣有此論而晚年所言亦與故相之語無異此雖緣時勢之不同而故相之徒或不能無雌黃之論然至其寅協調劑之若心豈可誣哉秉模曰故相大抵有簡亢之病故士類亦不附矣臣嘗聞故處士曹植之入京也故相不往先焉而責其來見曰我若訪君於嶺南則當以遺逸待君今旣入京則乃一庶官也大臣豈可往見庶官云以此觀之宜乎士類之不附矣予曰爭端云者彼此相敵之謂也誠使君子道長小人道消有何爭端之可言惟其元氣之不實所以有客氣之侵凌苟有傑出之人人自當眠亦何待於調劑予則曰今日之所謂不能寅協云者都是可笑之事也大抵外若相親內實相睽者乃是不好底模樣若能表裏無異則此外都無事矣予曰日寒尙如此春耕何時當始戶判聞廣州之報乎戶曹判書金華鎭曰以今觀之晦初間難以始耕矣予曰治道亦當待解凍後始爲矣予曰日前備局草記有所還給者矣相間陞實旣有申飭則守禦廳革罷之後今幾年矣而幺麼微事屢勤飭敎此亦紀綱所在其間濫入之類事當一竝除汰而此亦人也何必盡汰自今年爲始嚴立科條如有違者自本司論勘可也
정조 22년 · 강
命京畿三南海西春操一竝停止勸別武都試依例設行北道春操待秋設行關西操鍊設於淸北官鎭門聚點依前嚴飭
정조 22년 · 목
右議政李秉模啓總戎使趙心泰廣州留守洪檍開城留守黃昇源江華留守申光履統禦使吳載徽永宗前防禦使金爀江原監司徐有防慶尙左兵使李殷福右兵使安橚統制使尹得逵忠淸兵使李文爀水使具明遠全羅兵使申鴻周平安兵使任嵂黃海兵使李儒敬北兵使鄭觀來前南兵使曺允精春操取稟狀啓以爲今春水陸操合操城操巡操及巡歷巡點未行操處官鎭門聚點何以爲之事請令廟堂稟旨分付勸別武都試依例設行爲辭矣京畿三南海西昨秋或以年事之違料或以災邑之互錯旣命停操況當東作恐非可論今春水陸操合操城操巡操巡歷巡點一竝停止關東則昨年已行秋操一體停止勸別武都試依例設行南兵營三甲左右營習操北兵營之行營合操及茂山以北各衛軍兵巡操竝依例設行關西操鍊之春南秋北自是定式而帥臣以淸南各邑則昨春已設行今春巡操設行於淸北爲請春南秋北雖是定式春北秋南亦有已例請依所請淸北設行之意分付未行操處官鎭門聚點依前嚴飭俾無令久漸弛之弊從之敎以南北兵營所管昨年未行操處當爲行操而兩閫皆當迎送之時詰戎雖重民弊宜顧北道則竝待秋設行事分付
정조 22년 · 강
命廣州牙兵左部別將以驪州牧使差定右部別將以利川府使差定
정조 22년 · 목
右議政李秉模啓言卽見廣州留守洪檍狀啓則以爲親牙兵自是大將親率只令已差出之各該哨官領率把總則永爲草罷至於部牙兵則左右部前中後營入於五營之列五營之內三營束伍已有設置之營將而左右部牙兵獨無管領之將京別將革罷之後勢將以附近守令差定管領左部別將以驪州牧使差定右部別將以利川府使差定事請令廟堂稟旨分付矣以守令而行別將之事論以軍制似或有領付時掣礙之端邑居武臣中差出恐合事宜而料窠加設亦多難便請姑爲依狀請施行之意分付從之
정조 22년 · 강
命慶尙左水營戰船改造之材許䂨右沿封山
정조 22년 · 목
右議政李秉模啓言慶尙左水使李得駿狀啓以爲豆毛浦西生鎭戰船二隻限滿摘奸則腐傷動退難以駕海待變戰船不可不趁今改造而左沿封山松木擧皆體小姑無戰船村木堪用者右道封山依例許斫事請令廟堂稟旨分付矣左沿松材近無可用右沿取用便成已例依狀請許䂨之意請分付統制使及右水使處從之
정조 22년 · 강
命濟州牧漂到異國人水路發送之由令槐院撰咨下送灣府傳給鳳城將
정조 22년 · 목
右議政李秉模啓言濟州牧明月鎭漂到異國人三十一名旣以水路發送云矣請令槐院撰出咨文別定禁軍騎撥下送灣府傳給鳳城將轉致北京從之
정조 22년 · 강
命大享節享祭官勿令疊差二員於司僕寺官員而判官韓大裕出往箭串牧場看檢凡事無得擅離場馬實數月終與內外寺馬匹升降同爲修啓
정조 22년 · 목
司僕寺一提調李秉模啓言箭串牧場凡百草創雖有養馬書吏之守直每多不勤之弊判官韓大裕旣令專管牧政自今朔使之往留看檢凡事成就前無得擅離如或有不得已往來之事則關由提調後始得暫爲往來如是之後本寺番苟簡請分付該曹雖大享及陸寢節享祭官多差之時勿令疊差二員於本寺從之敎以場馬實數月終與內外寺馬疋升降同爲修啓
정조 22년 · 강
命羅里舖穀事更待該道臣爛商登聞後稟處
정조 22년 · 목
右議政李秉模啓言頃以羅里舖穀積峙數萬餘石仍行二留一分便否論理狀聞之意筵稟行會矣卽見全羅監司李得臣狀啓則以爲羅州時留各穀十二萬三千四百八十六石內應分爲七萬九千三百六十石民戶爲一萬七千六百六十二戶以其民總棑計應分穀數則每戶所受當爲四石零今若以夏秋各穀五萬石名曰舖穀仍行二留一分之法則應分又爲一萬六千五百六十餘石每戶加受爲十四斗零而驟看分數稍似過多就同州還穀中盡分之數與他邑分留條換作則應分之數自可減縮不然則本倉作穀時或爲相換隣邑請糶時或爲裒益則穀可以無濫民可以不病而船運時縮穀貽弊每由於捧糴麤劣地方官擇精準捧濟州斛子比陸稍大較正鍮斛各爲鑄送相準與受而中間見縮監色船人處定式分徵移轉時三邑地土船十隻式前期出送其餘自地方官募船裝發如過二十隻則分定鄰邑此後無論船隻多寡隨到裝載待風卽發差員則只自候風所申飭董發濟州船格素慣水路亦自該牧定送校吏專管領運成節目施行事請令廟堂稟旨分付矣蓋此儲穀發運之論非不知倉在邑之必有後弊而與其沿民之無不受病意或一邑受弊之爲愈也今此所論亦多可採所謂五萬石儲留之穀當用鋪倉餘穀與某衙門穀與否不爲擧論又不言移轉克儲與本邑穀簿中劃置與否縮穀矯捄之策雖以擇精準捧爲言其流之弊必至於濫之又濫罷濟倉而更出一濟倉此又不可不念移轉時三邑地土船各十隻前期定送事實是分力之良方而如當島飢日急船隻不來之時則有難坐待此船虛送順風似此諸條皆合商量而外此縮穀分徵與濟州牧使領運等節恐亦不無多少掣礙之端而議者或曰合之則弊重分之則弊輕散劃各邑隨劃隨發一如等前之例最爲方便云爲今之計莫如深量弊之輕重爲之措處不必以廟堂遙度之言爲拘請更令爛商登聞以爲指一稟處之地敎以曾經道伯亦陳所見行上護軍鄭民始曰濟州移轉之際爲弊多端使各邑分當猶不能堪今若都置一邑使之專當決是行不得之政且轉輸之節亦必有遲滯生事之患矣行護軍徐龍輔曰羅舖穀之散在各邑其來已久今若專屬於羅州一邑則斂散之節轉運之道事多難便矣秉模曰諸議如此可知散置之爲勝而道臣旣陳意見請更關問後從違間稟處從之
정조 22년 · 강
命忠淸監營自備租七百石及尤甚恩津等十邑鎭今年條自備穀許補貧民救恤之需
정조 22년 · 목
右議政李秉模啓言卽見忠淸監司韓用和報備局辭緣則恩津等尤甚九邑中癃老窮獨至貧無依之類歲前救急向後接濟從便措處而雖非具格設賑之時本營自備穀及周急邑守令之年例自備穀許令補用自有前例而本營自備租七百石及尤甚恩津等九邑與尤甚邑地方所在舒川浦合十邑鎭今年條自備穀物特爲依前安徐以爲添補於救恤之需云在前如此之時亦多已例請依所報許施從之
정조 22년 · 강
命執義高宅謙疏論三條三南査陳事珍島牧場事幕裨仍等事竝置之
정조 22년 · 목
右議政李秉模啓言執義高宅謙上疏批旨內可以稟處者稟處施行事命下矣取見其疏本則其一三南水災連歲頻仍自明年査陳災頉改作田案無或有白徵之冤事也其一湖南右水營據在海南之黃原周回四十餘里之間所居民人皆屬水營昨年因繡啓釐革珍島牧民之弊奪屬牧官水營若失此黃原則營下習水之櫓軍換定於遠地船材纜葛遠求於他山俱乖陰雨之道黃原松田屯民仍舊還屬事也其一各道幕裨仍等久留害及於民一切嚴禁實合矯革事也査陳事實是當今急務而此必有別般講究其可行之道然後始責實效循例關飭徒煩簿書珍島牧場事似或未詳其事實幕裨仍等事未免遣辭之瑣屑請竝置之從之
정조 22년 · 강
罷兵曹判書李祖源職汰一軍色郞廳閔命爀令該府拿問嚴處正輦陪應定雇立外毋敢加立與設料布
정조 22년 · 목
右議政李秉模啓言臣於日前以正輦陪加料事捉囚該吏矣兵判以此陳疏便是已登徹之事故敢此仰達正輦陪之役與他有異在所軫念而以今視昔有歇無若該曹之無端加料大關後弊且念本曹經用極爲嚴重非經稟裁無敢闊狹觀於舊例可按而知近來典守之日漸解弛足可驗於今此正輦陪事兵曹判書李祖源罷職當該一軍色郞官爲先汰去令該府拿問嚴處此後則應定雇立外如有加立或設料布之事無論多少該判堂隨現論勘當該一二軍色郞廳令該府拿問繩以重律從之
정조 22년 · 강
改差御營大將李漢豐所帶金吾京兆之任
정조 22년 · 목
右議政李秉模啓言御營大將李漢豐所帶金吾京兆本兼兩任自多相妨於營務請竝改差從之
정조 22년 · 강
命義州威化島許耕事令廟堂稟處
정조 22년 · 목
上護軍鄭民始啓言伏聞前義州府尹沈晉賢之言則本府地狹人多土地極貴而境內有威化島周回頗廣土品膏沃一府民願擧切許耕之望而或有持難之議不敢遽然仰達云所謂持難之議有三焉一則曰此聖祖駐軍之地不可許也一則曰沼邊之地不可許也一則曰久棄之地不可許也此有不然者聖祖駐軍之後仍禁耕墾以至于今則或者之議容或可也取考義州邑誌則曰地甚沃饒民多耕墾天順五年辛巳農民爲野人所擄自後官禁耕墾云以此見之入我朝後近百年耕墾至辛巳始廢棄其棄也由於野人之侵掠本非爲駐軍之地而然也且永興黑石里所重比威化島尤別而碑閣外四面皆許耕食獨於此島云云似未詳事實而言也西之江邊七邑北之三甲六鎭皆是沼邊之地而民家民田直接江邊而居且耕焉則獨於此島謂以沼邊而難之者已涉不當況此島之外又有七島羅列江中皆許耕食此島則在七島之內便是內地而反有云云若如此則西北沿江之地皆將廢棄此豈可行乎至於久棄云云本因仍循未遑之致初非有關係而然則終爲永棄實無意義且慈城厚州亦是久廢之地而今旣許人耕墾則尤不必疑難於此島也邑誌又曰島中有二碑字沒不可記云臣意則就島中竪碑建閣表洪烈於無窮復舊許耕副一邑之民願似合事宜矣敎以令廟堂稟處
정조 22년 · 강
命廟堂察飭稅船護送沼邑置栍立標之法先關畿伯十分惕念
정조 22년 · 목
宣惠廳堂上鄭民始啓言年來沿江沿海護送諸邑置栍立標之法連加嚴飭故漕稅船之無弊往來果有實效見今開春稅船非久上來凡事久則懈弛請令廟堂更加申飭以爲着意擧行之地從之敎以亦惟在廟堂之加意檢察以此知悉先自畿伯十分惕念之意亦爲別般關飭
정조 22년 · 강
飭設賑道臣賑政豐約毋越恒式
정조 22년 · 목
備局堂上趙鎭寬啓言春事方及賑政當頭此正今日之急務大抵賙賑之法自有恒式雖欲豐約不可違越而挽近謬規濱海之邑或不給鹽醬要譽之倅或於糜粥之外至烹魚肉旣係不均之政亦非可係之道今番則申飭設賑道臣使各該邑豐而不過約無不及之弊恐爲得宜矣從之
정조 22년 · 강
嚴禁外邑禁屠時追後徵贖及不報營門之弊
정조 22년 · 목
備局堂上趙鎭寬啓言禁屠是務農之要道固宜申嚴法條而但於外邑則不能當下執捉每多追後査得甚至於數朔之後牽引證佐虛實相蒙及其徵贖則或不關由於上營直自勘斷隨意低仰如是之際吏緣爲奸民受其弊請自今除非現捉物件者外追後徵贖之法與其不報營門之規竝加痛禁一以除擾民之端一以申斷屠之禁從之
정조 22년 · 강
命小筆契進排照訖講武試所所用筆自該曹計其實入都數捧上其外各司所用依甲寅定式施行其擧行時急數爻些少者必以踏印甘結竝捧戶工曹一邊取用無得先捧於貢人
정조 22년 · 목
備局堂上李書九啓言小筆契貢人所告弊瘼中進上筆柄竹事纔有色竹代用之特敎照訖講及武試所所用之筆則史官試官成給踏印甘結取用之意向因承宣所奏亦已出擧條施行而第其多數進排從略會減卽渠輩所謂難支之弊史官試官雖成給甘結該曹若不盡數會減則其所稱冤必當與前無異此後則每當設場之時自該曹計其日子遲速需用多寡酌定實入之數前期文移於試所使當次學訓導及該掌差備官都數捧上以爲限畢場需用之地至於各司所用之事緩而多數者自當依甲寅定式待該曹實入後取用而若其擧行時急數爻些少者勢不得不一邊捧甘一邊取用此則惟在各該堂郞之隨時闊狹而必以踏印甘結竝捧於戶工曹無得如前襲謬直甘於工曹先捧於貢人之意申明嚴飭似好矣從之
정조 22년 · 강
嚴飭各道節度使及討捕使每朔捉賊形止詳細報京廳
정조 22년 · 목
右捕將趙心泰啓言各道討捕使之每朔有無事報其形止於京廳者法意攸在近來便成文具輒以無乎報來揆以體統殊涉未安從今以往明火强盜獲卽登時牒報俾存古規而各道節度使旣兼都討捕道內各鎭每朔捉賊形止賊盜名數同黨數爻贓物多寡詳細開錄修成册牒報京廳以爲考勤慢之地其中漫不擧職者草記論勘之意請出擧條嚴飭各道節度使及討捕使從之
정조 22년 · 강
命今番幸行時龍驤鳳翥亭行官以壯勇營京軍及上番鄕軍環衛作門
정조 22년 · 목
兼察壯勇大將趙心泰啓言今番幸行時龍驤鳳翥亭少駐時行宮外不可無環衛請以本營京軍二哨上番鄕軍一哨磨鍊環衛作門從之
정조 22년 · 강
令廟堂嚴飭設賑諸道毋得敷衍饑口鋪張穀數
정조 22년 · 목
獻納金孝秀啓言兩南告歉賑政方始生民之得免捐瘠全係於此自前設賑之際爲守令者或多敷衍饑口鋪張石數以爲徼賞希恩之資而奸吏之夤緣濟私者每多其患使顚連之民未蒙實惠今年賑事亦難保其必無此等之弊請令廟堂另飭道臣隨現嚴繩從之
정조 22년 · 강
命今日賓對不參諸臺竝施譴削之典大司憲徐邁修執義尹羽烈持平崔履亨大司諫宋銓司諫崔烜
정조 22년 · 목
獻納金孝秀啓言今此虹貫之變臨殿求言絲綸懇切爲臣子者固宜竭蹶趨詣仰答萬一而昨旣肅謝詣臺合啓今日次對違牌不參事極慢忽請今日不參臺臣竝施譴削之典從之
정조 22년 · 목
承旨李海愚啓言獻納金孝秀退伏座次之際事多顚錯擧措駭然請推考從之孝秀避嫌命勿辭亦勿退待
정조 22년 · 강
命有司堂上李書九施以譴削之典
정조 22년 · 목
正言李德鉉啓言北關巡操茂山以北則春而爲之富寧以南則秋而爲之昨年春操係是北操而南操未行積有年所矣昨年北關秋操取稟之備局覆啓未免不審而今於累詢之下以北操發還狀啓認爲專一關行操之證質言筵席眞所謂得其半而失其半邊操指揮何等軍國重事而身爲該堂未能仔細相考囫圇說去請備局有司堂上李書九亟施譴削之典從之
정조 22년 · 강
命北關監誠初試額數復舊事令該曹從長稟處
정조 22년 · 목
正言李德鉉啓言咸鏡道南北關監試初試額數最初定式則別無迥異中古謂以北關儒生之寡於南關除其數十額數移送南關而挽近以來北關儒生比南關不少北儒赴試者每以窠窄稱冤請咸鏡道北關監試初試額數特令該曹溯考最初定式以復元額敎以令該曹從長稟處俾無抑鬱之歎
정조 22년 · 강
嚴禁奢侈之弊
정조 22년 · 목
正言金熙華啓言奢侈之盛莫今日若也娘子䯻之簪珥動費百金水綿袍之內供皆用綃緞此已可駭居處則皆效唐制器用則必貴唐物至於文體筆法亦皆模倣唐人不可但以侈靡言西洋術之流入我東者亦由是也請嚴加禁斷從之
정조 22년 · 강
正言金熙華請釐正還穀名色浩繁之弊賜批
정조 22년 · 목
熙華啓言近來還穀之紊亂專由名色之浩繁置諸一庫而會付各異散于列邑而倉衙不同雖使老鍊者當之勘簿之際數目易眩反閱之時情僞莫辨故吏緣爲奸逋負滋多民受其害隣族必徵是豈設置還餉之本意哉請令廟堂行會各道刪其繁亂一其衙門穀名俾有精實之效敎以曾有筵敎者矣
정조 22년 · 목
晙避嫌略曰臣於三司合啓末端事未承批旨之前有不敢連傳下段而至降他臺傳啓之敎臣以此情踪何敢晏然臺次請命遞斥從之
정조 22년 · 강
正言李德鉉金熙華避嫌賜例批
정조 22년 · 목
德鉉等避嫌略曰臣等登筵合啓之際憲臺一未蒙批旨引避遞職臣等義無異同請命遞斥敎以勿辭亦勿退待
정조 22년 · 강
吏曹判書閔鍾顯陳疏乞遞賜批許之
정조 22년 · 목
疏略曰臣受氣昏弱賦性疏闇銓衡人物何等重任而以臣叨此立見顚沛蓋不待知者而知然不早量度唐突承膺非乏報效之願而觸處辜負雖懷謹畏之念而遇事顚錯至若前秋妄作自陷大戾而猶蒙㴠貸曲費造化開導誨責之竝行遂使負罪如臣者復廁周行含恩畏義隨除輒膺而至於見任之復縻實非夢想之攸及且臣向來所遭臺言至以爲不畏公議則銓地一步便成鐵限日前朝參大僚臺臣以禮讓之風廉防之說迭奏前席俱蒙翕受之盛臣於此雖欲從他笑罵揚揚冒出竊恐淸朝四維由臣不張伏乞亟令鐫削臣銓任批以向來臺言之後宜欲一伸今姑許遞
정조 22년 · 강
有政吏曹參判李敬一進
정조 22년 · 목
以李時秀爲兵曹判書沈興水爲執義李儒修爲掌令李垿爲持平閔台爀爲左尹李益運爲同義禁
정조 22년 · 강
京各司各營進丁巳會計簿
정조 22년 · 목
戶曹餉廳惠廳兵曹壯營訓局禁營總廳時在黃金二百六十七兩七錢八分銀子四十一萬三千九百十五兩七分錢文一百三十一萬一千一百八十七兩零綿細一百五十三同六疋零綿布五千九百八十二同四十四疋零苧布三百五十二同十二疋零布子一千一百七十三同四疋零米二十五萬九千一百四十六石零田米八千八百八十二石零太三萬一千二百九十七石零皮雜穀八千五百六十一石零
정조 22년 · 강
兵曹判書李時秀陳疏辭職賜例批
정조 22년 · 강
命遣吏郞諸執事淸齋與否摘奸
정조 22년 · 목
東南關王廟及纛所祭在再明也
정조 22년 · 목
敎曰禮曹判書未差之代政官牌招開政差出待下批牌招察任○以宋煥箕爲大司憲李遇濟爲司諫趙得永爲持平趙尙鎭爲禮曹判書李格爲會寧府使格新資也
정조 22년 · 강
右諭善李城輔上疏辭職賜批
정조 22년 · 목
疏略曰惟我元良緝熙之工無少間斷緣臣違命久致停撤臣罪至此無可自贖今幸憲職筵銜次第許解又收偕來之命從此可以更還本分粗安私心而惟是講學盛禮也諭善重任也以臣無似將何以罄竭駑鈍對揚休命乎臣以從前欺誣逋慢固在罔赦每欲進伏都下恭竢嚴誅兼擬呈身露實仰冀日月無復遺照今因勤召庶遂宿志而竊聞講廳之規雖非僚寀亦參陪侍故贊善臣宋明欽之承召也不以見職自居而出入兩筵前輩已例不宜妄引虞人之職終始難變倘蒙體下之仁但以蔭官軍銜進參末班得以仰瞻岐嶷之容則臣雖退塡邱壑寧有餘恨將於數日內擔曳登程而匪分職名尙帶身上欺天大戾依然自在且狍馬賤疾近益沈痼以此情病實無周旋侍讀之望方此盤桓踧踖不知所出伏乞將臣職任改授人望批以卿雖以故贊善宋明欽不以見職自居出入兩筵爲引而宮銜未遞以宮官登筵予則請以接賓之禮見之拜不坐受皆答焉考諸日省錄月日可徵卿何過辭乃爾乎見今雪後春寒無異臘沍雖遲必須差待稍暄上來仍敎曰此批答令地方官傳之
정조 22년 · 강
命槐院安寶所用唐朱紅直爲捧甘戶曹勿令尙方責納
정조 22년 · 목
尙衣提調徐龍輔啓言向因本院僉正南溟學所奏承文院安寶所用唐朱紅事有稟處之命矣在前唐朱紅遺在數多之時雖有取用尙方之例而近年以來尙方燕貿物種皆有定數一年所貿僅支一年所用元無遺在之可言則不得不取用於貢人而槐院則以表咨之漸多隨入責納度支則以定例之所無不爲受價每致貢人呼冤之弊且以事勢言之朱紅旣非本院遺在貢人亦非本院所管而自槐院捧甘本院自本院轉移戶曹者徒煩文牒甚屬無意今後則自槐院直爲捧甘戶曹取用似合便宜矣從之
정조 22년 · 강
遣承旨分詣受香所奉審摘奸
정조 22년 · 목
纛所及東南關王廟祭在明也
정조 22년 · 강
召見時原任大臣閣臣文任禮堂于誠正閣左議政蔡濟恭領敦寧金履素右議政李秉模提學鄭民始沈煥之原任直提學徐龍輔鄭大容檢校直提學李晚秀原任直閣金勉柱南公轍金祖淳檢校待敎沈象奎李存秀弘文提學閔鍾顯藝文提學金載瓚禮曹判書趙尙鎭參議李鼎德
정조 22년 · 목
敎曰慈殿加上尊號之請有宣諭者時原任大臣閣臣文任禮堂入侍○宣諭大臣禮堂綸音東朝上號昉乎莊烈聖后春秋六十三歲丙寅而先擧豐呈大宴追行周甲慶禮禮成之日又以徽稱之加隆收議大臣大臣金壽恒南九萬等對以國朝典禮無可據乃義起而行之逮我仁元聖后春秋五十四歲庚申宗臣引丙寅故事請擧縟儀大臣兪拓基疏言宜竢慈齡之恰滿周甲特從宗臣議予又遵聖志述晠典進號於慈殿春秋五十一歲乙卯居東朝之尊而享壽考之褀丕膺顯册遂爲邦禮蓋自肅廟先朝始也先乎丙寅而莫徵則其時大臣之論固如許而後乎庚申而可法則今日卿等之言又當然矣人以爲謟合於理則弗顧莫如我敬守其經而勿失以小子愛日知年之心年年日日檢揚金縷藍玉鋪鴻美薦厖庥續基命之什賡長樂之頌以賁有慶以詔無疆曷足以昭慈德報慈恩而禮雖緣於人情情必節於天則尊親莫先於揚徽愛親孰大乎順志京室嗣音栗栗翼翼炳幾於絲毫而覬覦永息潛光於帷帟而恩澤不及謙牧不自有至于今如一日此乃慈德之貯於中而見於外慈恩之自我被而被八域慈功如彼之盛而慈心愈見其卑小子近又有從傍承聆者乙卯之勉循竊幸其同符有光過於此則無於古也無於古者非所敢耳夫昔之丙寅庚申卽今之乙卯也今之戊午卽昔之丁卯辛酉也昨年安昌之批若云三十年辛亥未嘗擧四十年辛酉亦未嘗行行於三十九年庚申在於所重不在於庚申大扺丙寅庚申之隔一歲於四紀五紀皆適然湊會而丙寅庚申之外不復疊擧於丁卯辛酉則此予所謂或近於一事再擧而今奉慈誨剖示精切尤有犂然於予衷加隆始於肅廟丙寅垂則於先朝預講始於先朝庚申貽謨於小子小子今日之欲順承慈志者亦欲示準於後人順慈志乃所以揚慈徽也召見卿等宣諭須使卿等體悉
정조 22년 · 목
敎曰大臣旣入來二十日次對進定於今日予曰今日召接自有所重故未暇他及而再昨賓筵及卿等箚批亦已言之矣今番災異莫非予否德所致也左議政蔡濟恭曰皇天示警聖心戒懼縷縷十行亶出責躬求助之盛意臣等悚懍之中實切欽歎竊伏念區區賤臣有無亦何足以上致天譴而顧其職則周官之三公也委寄之重何如地位之尊何如而千乘之國廟堂之上辜負尸素漫不知何事天災之來靜思厥由實在於此向日之箚竊引責免故事而未蒙允兪臣實惶恐益不如措躬之所矣予曰過矣方今朝廷孰有老成卿在廊廟仰成實多矣昔在先朝亦嘗有間三年虹貫之異而恐懼修省靡不用極伊時進言固多切實而亦或有竝與循例之院議堂箚而全不爲之之時此亦可見懋實處也至於今番之院議臺啓堂箚俱是一套此莫非文具也初不求言則已取求之矣而無一可觀之昌言以今之事國史書之野史記之謂今日何如哉此尤豈非一倍懍愓處也濟恭曰上以昌言求之下以讜言進之豈非美事而在下之人不惟不能對揚求言之聖意反因求言而敢售挾雜之意黨同代異其弊不一進言則一也而亦有同行異情差毫謬千處矣昔在先朝深見其弊臣亦嘗有親承下敎者矣予曰除非陳腐皆是挾雜矣且以臺諫爲名詣臺之後何言不可而必欲各呈一疏者此亦近來俗弊故日昨屢勤召牌使之傳啓矣予曰近日之雪過多春耕何時當始江氷何間當解濟恭曰解凍尙遲春耕卒難始矣上護軍鄭民始曰銅雀之氷旣凘而更堅鷺梁之氷本自晚解舟橋近處氷腹尙堅矣予曰雪寒尙如此閭巷間米與柴政得無艱乎濟恭曰以昨秋所料今春市直必有騰踊之慮而至今未聞有米貴之說此則再昨年大登之效也至於柴政之貴挽近所無大抵生於憂患死於安樂天下萬事皆然豐年之餘生涯不艱民多游手不肯爲搬柴穫薪之役此其所以翔貴也濟恭曰朝參日諫臺至發陞庠革罷之啓此豈陞庠之罪哉顧泮長之不得其人耳譬如銓長不能擇人則罪在銓長豈可竝與銓職而革罷之乎予曰然矣罪在試官則罪試官罪在擧子則罪擧子乃是受敎豈可因此而竝罷科制乎濟恭曰聞以昨冬陞庠事至有四學通文欲罰其圖囑之人云士習誠亦駭然而又豈非朝廷之羞恥乎雖以昨冬春塘臺殿座時下敎觀之殿下固已知此泮長之不勝其任而畢竟復除至於僨事此與初不知其人而授任有異臣固萬萬惶悚而古人有言曰責難於君臣竊不能無憾於此擧矣予曰責難之言予豈不樂聞而其時不過以帳殿之不爲侍令至有處分旣非永枳之罪則豈可至於終始靳點乎此泮長旣以名父之子素著謹愼豈料其取謗之至此乎濟恭曰臣於今日賓廳亦有先議於右相者而右相之見與臣有異各邑之吏逋民反必使發覺之該倅充代若必欲如此則雖至倉庫空虛之境決無發覺之理且虛錄之數多或至一二萬石必使該倅盡出塡補則搜括民產之外其將何處覓來乎予曰右相之意何如李秉模曰此亦舊典也若不如是則一張報狀之後守令都無事矣旣以未捧顯然載錄則其勢必至於停退蕩減而後已國穀之漸縮豈不可悶僚相之言亦合權宜而臣意則莫如遵守舊典矣戶曹判書金華鎭曰元會穀之散置諸道者本自不敷如有不足之邑則移牒惠廳取用常賑穀乃是百餘年已例而因前惠堂李命植以無得移用之意陳疏而廟堂以除非萬不得已則無得擧論之意覆啓蒙允矣常賑之耗縮臣非不念而各邑元會之不足區劃無路誠爲悶迫依前取用之外無他變通而事係穀簿下詢大臣處之何如予曰大臣之意何如濟恭曰均是國穀不當計彼此而惠廳之不爲推移亦有意矣秉模曰旣是不得已則與格外請得者有異矣予曰依此爲之民始曰常賑穀之他司不得取明旣己定式未及數年又復如前則非但事面之如何且常賑穀原數漸縮而本廳與戶曹互爲取用實爲難繼之道臣意則備局句管穀及常賑中酌量一年耗條用下之數請得原穀仍作戶曹穀以爲取耗支用之地似好矣予曰大臣之意亦何如濟恭曰當初旣難優劃則後又不足必至加請其爲弊則一也秉模曰戶曹事勢不可不念以此劃給亦似兩便矣華鎭曰元會常賑之通用流來舊例與創出新例之反生一弊不若仍舊例之爲愈矣予曰此非時急之事今姑置之以侍後日爛商也予嘗謂元會穀之多置實有益於養廉便民之道矣
정조 22년 · 강
左議政蔡濟恭請明覈前吏判李秉鼎所被臺言虛實賜批
정조 22년 · 목
濟恭啓言臺臣洪致榮之論前吏判李秉鼎其說甚多欲言則實令人污口使爲吏判者所犯有髣髴於言者之言則雖不齒朝紳夫誰曰不可萬有一言者誤聽容易登聞則雖是臺官亦不可無罪在朝廷擧直措枉之政所當一番明覈罪在重臣則罪重臣罪在臺官則罪臺官決是不可已者而今乃不然無皁無白不是不非只以淸銜美職督出重臣使後之人見之豈不以爲閑骨董世界乎此眞關係世道之事乞降明命俾無囫圇之患予曰他大臣之意何如領敦寧金履素曰臺臣雖曰風聞如以所聞知備陳則在當之者虛實間亦或有出場之道因此究竟恐不害爲一道矣右議政李秉模曰僚相所奏意非不美而實未知如何處之之爲究竟之道有不敢臆斷而仰對矣予曰自見左相箚中兩句語意謂卿之胷中有憂慨之端矣近日所以如是處之者予則還以爲如是爲尊朝廷云耳問於臺臣而相左臺臣不可直施反律則其爲無皁無白一也且重臣對疏備陳事狀其後何可不點下於官職乎濟恭曰聖敎雖以如是處分乃所以尊朝廷爲敎而此後洪致榮若當陳疏之職則決無不爲更申前說之理致榮之一番更疏有誰禁之如是則鬧端必當如初矣秉模曰設使臺臣備陳某條之爲某事旣異於下之司敗則豈宜以某條某事之眞有與否迫問於重臣乎臣則終不敢臆對矣予曰緘問與査問亦未知爲究竟法矣濟恭曰此事終不當一味掩覆冡宰之重何如臺閣之重又何如也以臺閣論冢宰至有要納厚賄書給物產之說而畢竟彼此都無所損其爲朝廷之不尊孰大於此乎殿下於此重臣又反以文任淸選西壁重地連爲除授無所拘礙至於同成均又是聖廟之職尤豈可蒙此詬恥晏然翺翔乎以臣愚見不可不一番究竟問於兩人而細究其實則誰是誰非此直彼枉必莫逃於淵鑑之下矣予曰日前卿箚中和泥帶水枉直相混云者亦指此耶濟恭曰果指此等事矣予曰朝廷自有體段臺諫許以風聞除非本事之關係至重不可不卞覈之事則豈可輕加査覈於言者乎誠如卿言則如趙鎭井之白地構人者猶爲勿問則獨於前吏判何可査實乎若使臺言歸於無實亦豈可以一重臣彈劾加之以反坐之律乎以此以彼出場無期自古受㥽外之斥而不得卞白者何限如文彥博之燈籠錦汪應辰之金鮒魚猶且不免此重臣之文學氣魄固有可取而但其規模每異於人或於不知之際見欺於人爲人所賣至於得此梁楚乎云而及見重臣之疏備陳事實之相左其後信其言而點下於官職矣自古似此彈章朝廷之處之者皆如此不徒爲其人乃爲其官爲朝廷也予曰黃翼成大臣也有牛角鼠穴之說凡事豈可迫切爲之乎濟恭曰翼成公黃喜之不答兩牛優劣至登國朝名臣錄此固厚德而至於朝廷事體則當以正是非明黜陟爲主若使翼成之於廊廟亦用不辨兩牛之規模則賢不肖混淆安得做名相事業乎且舊債物產等說旣發於臺論則未卞覈之前淸銜美官豈可無端爲之乎予曰大臣之言旣如此則早出結末固無不可而設如左相之言旣問於彼又問於此如是之際朝廷之不尊尤當如何不然則使臺臣指陳避嫌中該倅姓名則或可爲重臣卞明之道耶秉模曰綜核之政固當如是而兩問之際徒損國體設使査出姓名其爲無節拍則一也予曰設使左相當之亦恐做時之不如說時矣
정조 22년 · 강
命北靑前府使申大尹竄配咸鏡監司李鼎運罷職
정조 22년 · 목
左議政蔡濟恭啓言前南兵使曺允精事果駭妄而雖以申大尹言之果能律已善治則兵使雖欲加之以諸般不韙之目初豈敢生意乎海尺十兩之稅增爲二十兩二十兩之稅增爲四十兩以道臣査庭諸招觀之海尺至以是呈訴兵營均役後先朝飭禁何等申複而今乃不能致察濫數至於加倍則守令雖不自犯其罪顧不重歟至於八月屠牛十月執捉已是法外而其後四十二隻之加捉禁屠雖曰未及徵贖旣不決放則自當次第徵出如是之際民怨安得不流入兵營乎兵使旣以擧措之乖當罷其職而備局草記之論斷申大尹只以不能束濕與襲謬等語草草結構王府視此而爲之議處則其勘律比兵使所被之律當爲五十步百步如是則何以使不法之守令懲畏而呼冤之海尺與村氓寧或解其鬱拂之心乎臣意則申大尹亟施竄配之典斷不可已矣從之右議政李秉模曰今聞僚相所奏備局之只憑道啓措語而請令該府勘律者果失之太輕到今大臣建白該倅竄配則道啓不審之失著矣且於帥臣摘發之後不卽自巡營登聞致有帥臣從間路馳啓之妄擧者終未免掩護守令之跡請咸鏡監司李鼎運施以罷職之典從之
정조 22년 · 강
還差備局有司堂上趙鎭寬
정조 22년 · 목
左議政蔡濟恭啓言備局有司只有一人公事擧行不免苟簡請刑曹判書趙鎭寬還差有司從之
정조 22년 · 강
推漢城左尹閔台爀吏曹參判李敬一
정조 22년 · 목
承旨蔡弘遠啓言漢城左尹閔台爀除拜後過三日不爲出肅依定式推考警責仍卽牌招而吏曹之不爲修送擧案以致請牌之過時當該不飭之堂上亦不可無警請推考從之
정조 22년 · 강
遞承旨韓晚裕以李晚秀代之前望也
정조 22년 · 목
晚裕不爲仕進也
정조 22년 · 강
仍任吏曹判書閔鍾顯
정조 22년 · 목
因吏曹判書前望單子敎以前判書閔鍾顯仍任牌招察任使之行公
정조 22년 · 강
吏曹以元子僚屬抄啓人書入啓
정조 22년 · 목
該曹啓言元子僚屬忠淸監司韓用和前正鄭日煥李述源前監役朴胤源南原府使朴知源淸道郡守申大羽長水縣監柳尋春依大臣抄啓書入
정조 22년 · 강
內閣進元子僚屬啓下後應行節目
정조 22년 · 목
一元子僚屬屬之講學廳而入接處所以舊弘文館爲之一僚屬啓下後無職名者自講學廳稟旨分付兵曹口傳付軍職在外人自本廳催促上來察任一僚屬入見諭善入見時同爲入參而依衛從司例一員輪回隨入先行拜禮而元子宮無答禮座次則進伏於諭善之後而講學時節次依講官之於諭善之例一師傅諭善相見禮時全數入參而分左右侍立一講學廳姑無入番之官員僚屬亦勿入番只於講學日入參一誕日正至間安全數進參而座次在諭善之後請司鑰入呈單子一僚屬啓下後雖無肅拜之節不可無當宮問安之禮詣差備門外其單子問安一僚屬入接處鋪陳塗禙紙筆硯墨等節令該曹考衛從司例進排一書吏二人使令二名水工一名差定使役料布則依衛從司例以戶料兵布磨鍊柴油則以均廳所在翊衛司給代條中量宜上下而員役則依定奪姑屬內閣仍作春桂坊員役
정조 22년 · 강
命元子僚屬中時無職名人口傳付軍職在外人斯速上來
정조 22년 · 목
講學廳啓言元子宮僚屬自吏曹啓下矣其中前正鄭日煥李述源前監役朴胤源時無職名請令該曹口傳付軍職允之又啓言元子宮僚屬前正鄭日煥時在忠州地云請使之斯速上來允之
정조 22년 · 강
命來二十一日輪對當次人受點後日次待令
정조 22년 · 강
召見有司堂上趙鎭寬京畿監司李在學于重熙堂前掌令金宗發從縣道疏陳元子導養之方賜批
정조 22년 · 목
疏略曰昌運無疆元良漸長德輝已彰於內外仁聞咸仰於遠邇固天縱之姿而太平萬歲之基也然其衛護之方啓廸之術似當知備而益愼矣伏願詢訪耆舊延聘丘園使端潔博雅之士儼恪謹厚之倫羅列於前後左右迭次於晝夜朝夕幽僻奇誕之書不留於聰明戲慢俚俗之態不設於身體則所見皆正事所聞皆正言所行皆正道而習與智長化與心成將見日遷善而不自覺矣三代所以能長久者以輔翊太子有此具也更伏念晉接之際雖皆正士而燕私之時使令於前者必宦寺之輩也大抵此輩一以媚悅爲心巧佞爲事偵伺指意售逞伎倆甚有妨於養德性導正直之方承令供役之外待以嚴峻勿使昵狎亦防未然戒無虞之一端竝乞垂念焉批以所陳卽切實之言當體念待職名上來察職
정조 22년 · 강
命寶城郡充軍罪人李東錫放送薪智島定配罪人韓師鎭許令給暇
정조 22년 · 목
全羅監司李得臣狀啓以爲寶城郡充軍罪人李東錫以照訖講時代講罪到配本郡而遭其父喪云依法典許令給暇敎以旣非重罪放送又狀啓以爲興陽縣定配罪人韓師鎭以光陽前縣監乘其歉歲以米斗錢貫貿來男女五十餘口作爲奴婢罪到配本郡而遭其母喪云依法典許令給暇敎以罪自罪情自情雖有移配絕島之命仍爲給暇事三懸鈴行會
정조 22년 · 강
召見藥院提調沈煥之于重熙堂
정조 22년 · 강
全羅監司李得臣以各邑還餉捧上停退數爻馳聞
정조 22년 · 목
該監司狀啓以爲本道新還停退不拘分等界限酌量擧行緣由前已馳啓而道內尤甚邑鎭二十六處之次邑鎭三十二處及稍實中被災五邑民勢緩急糴總多寡參互酌定發關分劃又從以多般嚴飭一一詳覈而毋論面里之尤甚稍實足可備納之民竝不擧論只就最窮難辦之類量宜許停各邑營鎭驛牧場所在還餉當捧各穀都數一百二十萬一千二百五十石十斗內停退各穀合爲六萬九千八十五石三斗四升二合其餘一百十三萬二千一百六十五石六斗五升八合則竝耗畢捧故捧上停退穀數別具册子上送于備邊司各邑營鎭驛牧場還餉米當捧四十九萬二千四百五十石九斗五升內停退一萬七千七百三十二石七斗七升八合捧上四十七萬四千七百十八石一斗七升二合太當捧三萬五千九百二石十四斗內停退四百六十八石十四斗三升三合捧上三萬五千四百三十三石十四斗六升七合租當捧六十六萬六千三百五十六石六斗五升內停退五萬八百六十三石十四斗三升一合捧上六十一萬五千四百九十三石一斗一升九合小豆當捧一千三百三十九石九斗內停退十三斗六升捧上一千三百三十八石十斗四升木麥當捧四千一百九十三石七斗內停退十八石十三斗四升捧上四千一百七十四石八斗六升菉豆當捧四石九斗準捧皮栗當捧一石四斗準捧合各穀當捧一百二十萬一千二百五十石十斗內停退六萬九千八十五石三斗四升二合捧上一百十三萬二千一百六十五石六斗五升八合
정조 22년 · 강
遞大司諫宋銓執義沈興永掌令姜文會持平李垿趙得永命前備堂李書九敍用還差
정조 22년 · 목
兩司諸臺違召政院捧入罷職傳旨敎以政官待開門牌招開政吏曹隨駕官單子待兩司備員書入在外及衆所共知情勢兩司許遞其外違牌臺諫只推西班隨駕中前備堂李書九敍用還差
정조 22년 · 강
命綾州牧使李宗燮待城門開下送仍命未下直閫帥守令皆令明日辭朝
정조 22년 · 목
全羅監司李得臣狀啓以爲綾州牧使李宗燮以淸風府使移拜本職除朝辭赴任之意該曹行會殆近一朔尙不赴任捧稅分糶邑務旁午此時守令尤不可一時瘝曠令該曹催促赴任敎以何以不爲赴任至今在京云乎令該曹待城門開下送後草記未下直閫帥守令皆令明日辭朝
정조 22년 · 강
刑曹以光陽前縣監韓師鎭勒買奴婢隱匿人等捧供啓
정조 22년 · 목
該曹啓言因全羅監司李得臣啓本光陽前縣監韓師鎭勒買奴婢口數更爲究査馳啓事判付內追現奴婢隱匿人等令該曹嚴覈啓聞事判下矣良人林禎浩招內韓師鎭之妾卽渠庶母前夫所生故自爾親切矣乙卯年韓師鎭除拜光陽時渠以無使喚之致買送奴婢之意言托矣再昨年四月買送爭烈一口故考見文券則爭烈之父以貧窮之致捧價八兩自賣成文而其時年歲爲十五竝路資二兩合十兩錢備送後仍爲使喚矣昨年十二月韓奴太白促其還送故爭烈竝付文書而給路資治送云良人朴宗彥招內甲辰年韓師鎭登科時渠以食主人自爾親知故丙辰十月下去光陽十一月上來而伊時則元無買來奴婢之事其後韓師鎭因公上京過渠家酬酢之際謂渠曰汝家若無使喚奴婢則吾當買送云再昨年夏間龍業卜丹孝代等三口買送而三口價本及竝與路資雜費合而計之則爲四十兩五錢故依數備給於領來之韓奴太白處考見文券則龍業時年十五歲而其叔母主張放賣卜丹時年十六歲而其叔母亦爲放賣孝代時年十七歲而其父主張放賣官踏印文跡明白無疑故果爲買得使喚矣其中孝代以風病無路使喚而昨年正月加平醫人李千石謂以治病作妻次納本價願爲率去故果爲許送矣昨年十二月韓奴太白上來謂以行査之方張卽率龍業卜丹而去孝代則自加平招去與否未能詳知而行査一款渠等全然不知始因太白之來推隨卽出給而已初無用意隱匿之事至於韓師鎭勒買之口數隱漏之幾許渠等或初不下往或不爲久留故無由知得云矣今以各人等招辭觀之則加現四口內三口已還本土孝代一口則朴漢招內旣曰加平醫人李千石率去云今方移關畿營査問其眞僞後還送本土之意分付艮人勒買法禁何等至嚴則韓師鎭之身爲官長踏印成券轉賣他人已萬萬可駭而林朴兩漢則或爲師鎭之妾娚或爲師鎭之主人憑藉官力互相買取今於道啓現發之後敢以初不知行査等語漫漶爲供圖免其隱匿之罪者節節狡惡今已遲晚納招請自臣曺嚴刑後考律重勘允之
정조 22년 · 강
命時囚閔命爀安㢞勘放權偗行査間保放尹衡東定配尹光垂照律